**Білет № 2**

**Пытанне 1. *Полацкае і Тураўскае княствы ў Х-ХІІ стст.: тэрыторыя, дзеянні князёў па замацаванні і ўзвышэнні княстваў, раздробленнасць Полацкай і Тураўскай зямель***

Развіццё гаспадаркі, фармаванне транскантынентальных гандлёвых шляхоў, маёмасная дыферэнцыя насельніцтва, узвышэнне княжацкай улады і ролі дружыны ў грамадстве прыводзяць да ўзнікнення першых дзяржаўных утварэнняў на тэрыторыі Усходняй Еўропы. На тэрыторыі Беларусі такімі дзяржаўнымі ўтварэннямі сталі Полацкае і Тураўскае княствы.

Істотную ролю ў фармаванні ва Усходняй Еўропе дзяржавы, якая атрымала назву ***Старажытная Русь*** (Кіеўская Русь) меў транскантынентальны гандаль, ключавую ролю ў якім адыгрывалі выхадцы са Скандынавіі, вядомыя як вікінгі. Прыкладна ў канцы восьмага стагоддзя ў Скандынавіі склаліся перадумовы для актыўнай знешняй экспансіі, што выявілася ў шматлікіх ваенных паходах на захад і ўсход, а таксама ў сельскай каланізацыі астравоў Паўночнай Атлантыкі, Усходняй Англіі і іншых рэгіёнаў. Перыяд скандынаўскай экспансіі ў Паўночнай і Усходняй Еўропе, які доўжыўся з канца VIII па пачатак XI ст., называюць эпохай вікінгаў. Ва Усходняй Еўропе першыя вікінгі, якіх тут сталі пазней называць варагамі, з’яўляюцца прыкладна ў сярэдзіне VIII ст. Яны рухаліся па ўсходнееўрапейскіх рэках на поўдзень і ўсход у пошуках ваеннай здабычы, выгодных гандлёвых аперацый, а часам і месца для пасялення. На тэрыторыі Усходняй Еўропы сфармавалася некалькі гандлёвых шляхоў, асноўнымі з якіх былі Вялікі Волжскі шлях і ***шлях «з Варагаў у Грэкі»***. Летапісец так апісвае гэты шлях: *«и бе путь из Варягъ въ Грекы, и изъ Грекъ по Днепру, и верхъ* *Днепра волокъ до Ловоти, и по Ловоти внити в Илмерь озеро великое, из* *негоже озера потечеть Волховъ и втечеть въ озеро великое Нево, и того* *озера внидет устье в море Варяское».* *Беларускія землі ўжо ў ІХ ст. занялі ключавое месца* *ў транскантынентальным гандлі. Усе, хто рухаўся па шляху «з Варагаў* *у Грэкі», не маглі абмінуць тэрыторыю сучаснай Беларусі. Акрамя шляху* *«з Варагаў у Грэкі», праз беларускія землі таксама праходзіла яго* *адгалінаванне па Заходняй Дзвіне, Нёманска-Дняпроўскі і Прыпяцка-Бугскі шляхі. Асноўнымі адзнакамі функцыянавання гандлёвых шляхоў* *з’яўляюцца знаходкі скарбаў, якія звычайна складаюцца са срэбных* *манет і ўпрыгожванняў.* *Шлях «з Варагаў у Грэкі» адыграў ключавую ролю ў станаўленні* *Старажытнарускай дзяржавы, тэрыторыя якой першапачаткова* *фармавалася ўздоўж гэтай гандлёвай артэрыі, а галоўнымі палітычнымі* *і эканамічнымі цэнтрамі сталі* ***Кіеў*** *і* ***Ноўгарад****. Трэцім дзяржава-ўтваральным цэнтрам на землях усходніх славян стаў* ***Полацк****.*

**Полацкае княства ў ІХ–ХІ стст.**

Полацкае княства ўтварылася ў сярэднім цячэнні Заходняй Дзвіны. У Х–ХІ стст. яго тэрыторыя ахоплівала ўсю паўночную і значную частку цэнтральнай Беларусі. Галоўным горадам княства быў ***Полацк***, які ўпершыню згадваецца ў летапісах пад ***862 г.*** Горад узнік у месцы ўпадзення ў Дзвіну ракі Палаты. Дзякуючы свайму размяшчэнню на важным гандлёвым шляху Полацк хутка рос і развіваўся. У вынікуПолацк стаў адным з найбуйнейшых і найбольш важных эканамічных і палітычных цэнтраў Усходняй Еўропы.

Полацк быў найбольш старажытным горадам княства, яго адміністратыўным, эканамічным і рэлігійным цэнтрам. Акрамя Полацка, значнымі цэнтрамі Полацкай зямлі былі Віцебск, Усвят, Лукомль, Друцк, Орша, Копысь, Лагойск, Заслаўе, Менск, Браслаў, Барысаў. Улада полацкіх князёў распаўсюджвалася на тэрыторыю Ніжняга Падзвіння – сучасная тэрыторыя Латвіі, дзе ўзніклі полацкія гарады Кукенойс і Герцыке, якія сталі полацкімі адміністратыўнымі цэнтрамі ў землях, заселеных балтамі.

Першым полацкім князем, імя якога нам вядома, быў ***Рагвалод***, які, паводле летапісу, *«пришелъ и-заморья»*, іначай кажучы, быў варагам па паходжанні. Рагвалод быў магутным і ўплывовым уладаром, да якога па руку яго дачкі ***Рагнеды*** звярнуліся два браты – наўгародскі князь ***Уладзімір*** і Кіеўскі князь ***Яраполк***. Рагнеда абрала Яраполка, аднак Уладзімір у 980 г. здолеў захапіць Полацк, забіць Рагвалода і двух яго сыноў, а Рагнеду прымусам узяў сабе ў жонкі. Пазней Уладзімір забівае Яраполка і стае аднаасобным уладаром усіх старажытнарускіх земляў.

Аднаўленне полацкай княжацкай дынастыі звязана з ***Ізяславам*** Уладзіміравічам, які памёр у 1001 годзе. У 1003 годзе полацкім княземстановіцца яго сын ***Брачыслаў Ізяславіч (1003–1044 гг.)***, з імем якогазвязана эканамічнае і палітычнае ўзвышэнне Полацкай зямлі. Брачыслаўклапаціўся пра пашырэнне і ўмацаванне межаў сваёй дзяржавы. Пры імда Полацкага княства былі далучаны важныя гандлёвыя цэнтры Віцебскі Усвят, размешчаныя на шляху «з Варагаў у Грэкі». Каб забяспечыць длясваіх падданых мір і спакой, Брачыслаў узводзіў уздоўж межаў княствакрэпасці, адна з якіх, Браслаў (старажытны Брачыслаўль), захавалася данашых дзён.

Найбольшага росквіту Полацкае княства дасягнула пры сыне ***Брачыслава Усяславе***, які стаў шырока вядомы як Чарадзей. Усяслаў быў надзвычай яскравай і незвычайнай асобай, што парадзіла шматлікія легенды аб ім. Нават яго нараджэнне было, паводле меркавання сучаснікаў, звязана са звышнатуральнымі з’явамі – *«его же роди мати* *от вълхвованья»*.

Усяслаў Чарадзей вёў шматлікія войны з суседзямі за пашырэнне свайго ваеннага, палітычнага і эканамічнага ўплыву. На працягу амаль дваццаці гадоў з 1065 па 1085 гг. полацкі валадар вёў вайну з паўднёварускімі князямі Яраславічамі за самастойнасць свайго княства і панаванне ва ўсходнеславянскім рэгіёне. У сувязі з апісаннем баявых дзеянняў паміж Усяславам і Яраславічамі ўпершыню згадваецца будучая сталіца Беларусі – Мінск, які тады называўся Менскам. З летапісу вядома, што ***3 сакавіка 1067г.*** на берагах невялікай рэчкі Нямігіадбылася крывавая бітва паміж войскамі Яраславічаў і Усяслава Чарадзея. Усяслаў быў разбіты, а напярэдадні бітвы Яраславічы здолелі захапіць адзін з галоўных эканамічных і адміністратыўных цэнтраў на поўдні Полацкага княства – горад Менск. Усе мужчыны былі перабіты, а жанчыны з дзецьмы выведзены ў палон. Менавіта ад гэтай трагічнай падзеі адлічваецца гісторыя беларускай сталіцы. Аднак, нягледзячы на гэтае паражэнне Усяслава, развіваць свой поспех Яраславічы не наважыліся. Наадварот, Усяславу былі прапанаваны мірныя перамовы, якія мелі адбыцца на Дняпры ля Оршы. Але замест перамоваў, полацкі князь з двума сынамі быў схоплены, перавезены ў Кіеў і пасаджаны ў поруб – падземную турму, дзе правёў трынаццаць з паловай месяцаў.

З поруба яго вызвалілі паўстаўшыя супраць свайго князя Ізяслава Яраславіча кіяўляне. У выніку паўстання Усяслаў на сем месяцаў становіцца кіеўскім князем. Але ўтрымаць уладу ў Кіеве Усяслаў не змог, і баявыя дзеянні паміж ім і паўднёварускімі князямі працягваліся да сярэдзіны 1080-х гг.

Усяслаў Брачыславіч кіраваў Полацкім княствам больш за паўстагоддзе – з 1044 па 1101 год і пакінуў аб сабе глыбокую памяць у свядомасці нашчадкаў як князь-чарадзей, як вяшчун, які мог абарочвацца ваўком, як ваяр, які, нягледзячы на паразы ў бітвах, заўжды заставаўся пераможцам у войнах.

**Тураўскае княства ў ІХ–ХІ стст.**

Тураўскае княства ўтварылася ў басейне Прыпяці, на землях, заселеных дрыгавічамі. Галоўным горадам княства быў Тураў, які ўпершыню згадваецца ў летапісе пад ***980 г. Тураў*** размяшчаўся на Прыпяці, якая ў той час выконвала ролю важнай гандлёвай артэрыі. Паводле летапісных звестак, першым тураўскім князем быў ***Тур***, які, гэтаксама як і Рагвалод, *«пришелъ и-заморья»* і стаў тураўскім князем, ды і сам горад быў названы ў яго гонар. Аднак сучасныя даследчыкі лічаць Тура легендарным персанажам.

Тураўскае княства на працягу канца Х–ХІ стст. было цесна звязана з Кіевам. Сярод іншых старажытнарускіх княстваў Тураўскае займала адно з вядучых месцаў. Аб гэтым сведчыць тое, што падчас падзелу земляў паміж сваімі сынамі кіеўскія князі звычайна аддавалі Тураўскае княства трэцяму з іх па старшынству. Тураўскія князі неаднаразова займалі кіеўскі трон пасля смерці папярэдняга ўладара.

У 988 г. тураўскім князем стаў ***Святаполк Уладзіміравіч***, якога варта лічыць першым гістарычна вядомым уладаром Турава. Паміж 1009 і 1010 гг. ён узяў шлюб з дачкой польскага князя Баляслава Харобрага. А ўжо ў 1012 г. бацька Святаполка Уладзімір схапіў яго і пасадзіўу турму. Па меркаванні шэрагу даследчыкаў, прычынай гэтага стала імкненне Святаполка дамагчыся незалежнасці ад Кіева.

У 1015 г. Уладзімір памірае. Пасля гэтага паміж яго сынамі пачынаецца працяглая міжусобіца за кіеўскі княжацкі стол. У выніку гэтай барацьбы кіеўскім князем стаў ***Яраслаў Уладзіміравіч***, вядомы ў гістарычнай літаратуры як Мудры.

У сярэдзіне ХІ ст. Тураўскае княства ізноў вылучаецца са складу Кіеўскай дзяржавы. Летапіс паведамляе, што ў 1054 г. тураўскім князем быў ***Ізяслаў***, старэйшы з сыноў Яраслава. Адпаведна, пасля смерці бацькі ў тым жа 1054 г., менавіта Ізяслаў стаў новым Кіеўскім князем.

Другім па значэнні горадам Тураўскага княства быў Пінск, ад чаго ў гістарычнай літаратуры яго часта называюць Турава-Пінскім. Да ліку тураўскіх гарадоў таксама належалі Мазыр, Давыд-Гарадок, Слуцк, Клецк, Драгічын, Рагачоў.

Перыяд удзельнай раздробленасці на беларускіх землях прыпадае на ХІІ – першую палову ХІІІ ст. Прычыны такой з'явы, як ***удзельная*** ***раздробленасць***, былі закладзены ў самім грамадскім ладзе старажытнарускай дзяржавы. Да канца ХІ ст. князем у Кіеве звычайна быў старэйшы з прадстаўнікоў княжацкага роду Рурыкавічаў. Аднак іншыя прадстаўнікі княжацкага роду ўвесь час выказвалі свае прэтэнзіі на кіеўскі стол, што вяло да бесперапынных міжусобных войнаў.

Княжацкія ўсобіцы выклікалі сур'ёзнае незадавальненне мясцовых элітаў у кожным з княстваў. Гэтыя эліты, у першую чаргу мясцовае баярства, разумелі, што ім было больш выгодна мець уласнага князя, які б мэтанакіравана абараняў інтарэсы іх зямлі.

У ***1097 г.*** у Любечы на тэрыторыі сучаснай Украіны адбыўся княжацкі з’езд, які быў скліканы, каб абмеркаваць прынцыпы падзелу ўлады на Русі паміж рознымі галінамі нашчадкаў Яраслава Мудрага з мэтай прадухілення ўсё больш частых міжусобіцаў і наладжвання эфектыўнай сістэмы абароны ад набегаў качэўнікаў-полаўцаў. У выніку, на ***Любецкім княжацкім з’ездзе*** быў прыняты новы прынцып падзелу княстваў і спадчыннасці ўлады над імі. Ён фармуляваўся наступным чынам: *«каждый да держит отчину свою». Гэта азначала, што кожная* *галіна Яраславічаў (нашчадкаў Яраслава Мудрага) атрымлівала* *ў спадчыну асобнае княства і больш не павінна была выказваць прэтэнзіі* *на землі іншых адгалінаванняў рода. Рашэнні Любецкага з'езду не* *спынілі міжусобную барацьбу князёў, але прывялі да паглыблення* *незалежнасці асобных княстваў.*

Умоўнай датай пачатку раздробленасці ў Полацкім княстве можна лічыць ***1101 г.***, калі пасля смерці Усяслава Чарадзея яго ўладанні былі падзелены паміж шасцю яго сынамі.

Ва ўмовах раздробленасці, аслаблення княжацкай улады ўсё большую ролю ў палітычным жыцці княстваў пачынае адыгрываць ***веча*** – сход асабіста свабодных гараджан, на якім вырашаліся найбольш істотныя пытанні палітычнага і эканамічнага жыцця горада. Прычым рашэнні, прынятыя на вечы ў сталічным горадзе пэўнага княтсва, былі абавязковымі для выканання ўсімі іншымі гарадамі гэтага княства. Найбольш звестак захавалася аб дзейнасці веча ў Полацку ў ХІІ ст.

Паступовае раздрабленне вялікіх дзяржаўных утварэнняў на ўдзелы было заканамернай з'явай для сярэднявечнай эпохі, якая мела як станоўчыя, так і адмоўныя бакі. Да ліку станоўчых наступстваў раздраблення вялікіх княстваў варта адносіць больш дынамічнае эканамічнае развіццё, рост гарадоў, унутраную каланізацыю асобных земляў, росквіт культуры. Разам з тым, раздрабленне тэрыторыі вялікіх княстваў на ўдзелы прывяло да змяньшэння іх ваеннай моцы, што ў далейшым сур'ёзна адбілася на магчымасцях беларускіх земляў супрацьстаяць знешняй агрэсіі з боку крыжакоў і мангола-татараў

